和元汝功江臯感懷
作者：郭印
朝代：宋

paragraphs: 奸諛同一轍，舉世誰與歸。
溪山有佳趣，此樂知者稀。
悠然遠罾弋，魚潛鳥高飛。
不作無根雲，蒼狗變白衣。
使君見幾早，萬事已覺非。
拏舟漾清波，策杖登高崎。
逍遥興未已，烟霞收夕霏。
身從麋鹿遊，心與塵垢違。
惜哉經綸手，把釣渭水湄。
冷眼笑紛紛，甘貽肉食譏。
強敵猶張王，屠滅煩天威。
要取虞淵日，咸池浴明暉。
願君投緡竿，風雲起苔磯。
雍容坐帷幄，密勿旋樞機。
莫學西山卧，窮年空采薇。